stanford-oval/wikipedia huggingface dataset:
מונגרם

| --- | --- |

 מקום הקמה:  Norrtälje 
 תקופת הפעילות:  מ-1995 
 סוגה:  ויקינג מטאל, בלאק מטאל, פולק מטאל 
 חברת תקליטים:  דיספליזד רקורדס, Regain Records, נאפלם רקורדס 
 www.manegarm.com
 
מונגארם (שוודית: Månegarm) היא להקת בלאק/ויקינג מטאל מהיישוב נורטאליה שבשוודיה.
הלהקה נוסדה בשנת 1995 על ידי סוון רוסנדל (Svenne Rosendal), יונאס אלמקיסט (Jonas Almquist) ופייר וילהלמסון (Pierre Wilhelmsson ). שם הלהקה נלקח מהשם "מאנגארמר" (Mánagarmr), שמו של זאב במיתולוגיה הנורדית.
דיסקוגרפיה

מונגרם הוציאה שבעה אלבומים, מיני-אלבום אחד ושני דמואים.
דיסקוגרפיה > אלבומים

1998: Nordstjärnans Tidsålder
2000: Havets Vargar
2004: Vargaresa - The Beginning
2003: Dödsfärd
2005: Vredens Tid
2007: Vargstenen
2009: Nattväsen
דיסקוגרפיה > סינגלים/EP

2006: Urminnes Hävd
דיסקוגרפיה > דמואים

1996: Vargaresa
1997: Ur Nattvindar
לסלי צ'רטריס

| --- | --- |
אין תמונה חופשית
 לידה:  12 במאי 1907 סינגפור 
 פטירה:  15 באפריל 1993 (בגיל 85) וינדזור, הממלכה המאוחדת 
 שם לידה:  Leslie Charles Bowyer-Yin 
 מדינה:  ארצות הברית, הממלכה המאוחדת 
 מקום לימודים:  בית הספר רוסאל, קינגס קולג', Saint Andrew's School, Singapore 
 שפות היצירה:  אנגלית 
 יצירות בולטות:  Simon Templar 
 בן או בת זוג:  Audrey Long (1952–15 באפריל 1993) 
 פרסים והוקרה:  פרס חרב היהלום (1992) 
 www.lesliecharteris.com
 
לסלי צ'רטריס (באנגלית: Leslie Charteris‏; 12 במאי 1907 - 15 באפריל 1993, נולד בשם לסלי צ'ארלס באוייר יין (Leslie Charles Bowyer-Yin)) היה סופר בריטי ממוצא סיני מחבר ספרי מסתורין ותסריטאי. ידוע בעיקר בשל סדרת הספרים שלו שתארה את הרפתקאותיו של סיימון טמפלר, המכונה "The Saint" (בעברית "המלאך"), סדרה שהומחזה לסדרות טלוויזיה ולסרט קולנוע.
חייו

צ'רטריס נולד לאב סיני ואם אנגליה. בגיל צעיר התעניין בכתיבה וספרו הראשון נכתב כשלמד בקולג'. כשספרו יצא לאור עזב צ'רטריס את לימודיו והתחיל בקריירה של כתיבה. הוא כתב ספרי מסתורין ועבד במקביל בעבודות מזדמנות כמוזג בבאר, מחפש זהב, דייג פנינים ונהג אוטובוס.
ספרו השלישי "Meet The Tiger" הציג את הגיבור המפורסם ביותר שלו סיימון טמפלר שהפך להצלחה מסחרית בינלאומית, אף על פי שצ'רטריס ראה את ספרו הבא "Enter The Saint" שיצא ב-1930 כספר שפותח את סדרת "המלאך".
הרפתקאותיו של "המלאך" נכתבו בכמאה ספרים. החל משנת 1963 כתבו סופרים אחרים, בהם הרלן אליסון, את סיפורי "המלאך" וצ'רטריס אישר את הפצתם. הסדרה הומחזה לסדרת טלוויזיה מצליחה בכיכובו של רוג'ר מור. ב-1997 הוקרן סרט המבוסס על סדרת הספרים בכיכובו של ואל קילמר.
לסלי צ'רטריס נפטר בווינדזור ב-16 באפריל 1993.
ספריו בעברית

ספרי "המלאך" הופיעו בעברית במספר הוצאות החל משנות השישים:
בהוצאת מצפן
המלאך נגד סקוטלנד יארד - 1962
המלאך בפעולה בתרגום עמוס גפן - 1961
המלאך נוקם - 1961
המלאך נחלץ מצרה - 1961
המלאך נגד אינספקטור טיל - 1962
המלאך חוזר - 1962
בהוצאת ספיח
המלאך בלונדון. הופיע גם בשם "המלאך נגד עולם הפשע". 1966
תעלומת בית הרפאים. הופיע גם בשם "המלאך נחלץ ממלכודת". 1966
עטיפת ספרו של צ'רטריס בהוצאת מצפן בעברית
מו אגנס

| --- | --- |

 לידה:  1 ביולי 1986 (בת 38) ג'קרטה, אינדונזיה
 שם לידה:  אגנס מוניקה מולג'וטו
 שם במה:  Agnez Mo 
 מוקד פעילות:  אינדונזיה 
 תקופת הפעילות:  מ-1992
 עיסוק:  זמרת
 סוגה:  פופ, דאנס
 סוג קול:  סופרן 
 שפה מועדפת:  אינדונזית 
 כלי נגינה:  פסנתר
 חברת תקליטים:  Aquarius Musikindo, מוזיקה הסונית
 פרסים והוקרה:  Asia's Most Influential Indonesia (2021)  פרסי המוזיקה של iHeartRadio  Mnet Asian Music Award for Best Asian Artist 
 AgnezMo.com
 פרופיל ב-IMDb
 
אגנס מוניקה מולג'וטו (באנגלית: Agnes Monica Muljoto; נולדה ב-1 ביולי 1986), הידועה בשם הבמה מו אגנס (באנגלית: Agnez Mo), היא זמרת-יוצרת, שחקנית, רקדנית, ואשת עסקים אינדונזית.
דיסקוגרפיה > אלבומי אולפן

1992: Si Meong
1995: Yess!
1996: Bala-Bala
2003: And the Story Goes
2005: Whaddup A'..?!
2008: Nez
2009: Sacredly Agnezious
2011: Agnes Is My Name
2013: Agnez Mo
2017: X
מור קרבסי

| --- | --- |

 לידה:  23 באפריל 1986 (בת 38) ירושלים, ישראל 
 מוקד פעילות:  ישראל 
 תקופת הפעילות:  מ-2008 
 סוגה:  מוזיקת עולם 
 www.morkarbasi.com
 
מור קרבסי (נולדה ב-23 באפריל 1986) היא זמרת-יוצרת ישראלית אשר חיה ופועלת בסביליה שבספרד.
ביוגרפיה

קרבסי נולדה בירושלים. אמה שושנה, משוררת וסופרת ילדים, נולדה בנוף הגליל (נצרת עילית דאז) למשפחה ממוצא מרוקאי, ואביה הירושלמי הוא ממוצא איראני. לשורשיה המגוונים ביטוי גם במוזיקה שלה. אחד הפרויקטים העיקריים של קרבסי הוא המוזיקה הספרדית ומוזיקה בלדינו, אך היא שרה גם פולק אמריקאי-לטיני ואירופי, מוזיקה אנדלוסית ופיוטים.
לצד ביצוע של שירים מסורתיים, עוסקת קרבסי גם בהלחנה. את סגנונה המוזיקלי ניתן להשוות לזו של מריצה ויסמין לוי, אך יש לה קול חזק וייחודי. כמו כן ניתן לזהות במוזיקה שלה השפעות מובהקות של פלמנקו ופאדו. הושפעה מאמנים כגון אום כולתום, עמליה רודריגז, מרסדס סוסה ומדרדאוש.
קרבסי מרבה להופיע בפסטיבלי מוזיקת עולם ובסיורי קונצרטים ברחבי אירופה וארצות הברית. בין היתר הופיעה באוויר הפתוח בכיכר טרפלגר בלונדון (2006 ו-2007), בפסטיבל Womad
ובשידורי טלוויזיה ורדיו בצרפת וב-BBC. בסקירה לרגל צאת אלבום הבכורה שלה, "היפה והים" שהוקלט בלונדון שם התגוררה, הגדיר אותה מבקר הגרדיאן כ"אחת הדיוות הצעירות הגדולות בזירת המוזיקה העולמית".
בשנת 2012 עברה להתגורר בסביליה, ספרד לאחר חמש שנים שהתגוררה בלונדון.
היא נשואה לגיטריסט ג'ו טיילור.
דיסקוגרפיה

La Tsadika, 2013
Daughter of the spring / La Hija de la Primavera, 2011
Beauty and the sea, 2008
הערות שוליים

↑  אודית לורן בלקין, ‏LIVING אדריכלות בארץ, באתר ‏מאקו‏, 18 באוקטובר 2012
↑  באתר הגרדיאן
| --- | --- |
בקרת זהויות :  NLI: 987007409867605171  PLWABN: 9810635582705606  BnF: cb165333408 (data)  GND: 1026886368  ISNI: 0000 0001 3385 5847  LCCN: n2014079903  MusicBrainz: ddadcc7a-4ab1-4e2d-9d0c-11bf4192a358  RERO: 02-A016563292  SUDOC: 15918455X  VIAF: 175919706   WorldCat (עם VIAF): 175919706
למידת עמיתים

למידת עמיתים (באנגלית: Peer instruction) הידועה גם כהוראת עמיתים היא שיטת הוראה אינטראקטיבית שפותחה באוניברסיטת הרווארד על ידי פרופסור אריק מזור (אנ') באמצע שנות ה-90. השיטה ממוקדת בתלמיד ומתבססת על שילוב התלמידים בהעברת התוכן הלימודי כחלק מפעילות הלמידה. השיטה מיושמת רבות בתפיסות למידה מקוונת ושיעור הפוך.
הוראת עמיתים מול הוראה מסורתית

בהוראה מסורתית הקניית החומר הלימודי מתבצעת בכיתה באמצעות הרצאה, והתלמידים מתרגלים בבית דרך מטלות. בהוראה עמיתים פעילות ההקניה הראשונית של התלמידים מתבצעת על ידי קריאה מקדימה של החומר הלימודי, כאשר בכיתה הלמידה מתבססת על שאלות מובנות שעליהן מתקיים דיון בין התלמידים. להבדיל מהוראה מסורתית בהוראת העמיתים כל התלמידים שותפים לפעילות בכיתה.
בהוראת עמיתים נושא הנלמד מחולק להצגת נושאים קצרים, שכל אחד מתמקד בנושא מרכזי וסביבו מוצגות השאלות המובנות שנקראות ConcepTests. מטרת שאלות אלו לדגום את הבנת התלמידים של הנושא שהוצג. תהליך ההוראה כפי שהוגדר על ידי מזור מורכב מ:
המדריך/המורה מציג שאלה המתבססת על הקריאה המקדימה
התלמידים מתלבטים על השאלה
כל תלמיד מספק מענה לשאלה
המדריך סוקר את תשובות התלמידים
התלמידים מנהלים דיון משותף על תהליך החשיבה והמענה על השאלה
כל תלמיד עונה מחדש על השאלה
המדריך סוקר שוב את תשובות התלמידים ומחליט האם נדרש דיון נוסף על הנושא או שניתן להתקדם לנושא הבא
אסטרטגיית הלמידה בסיוע עמיתים נועדה לחזק את יכולות המורים על מנת לענות על הצרכים הלימודיים המגוונים של התלמידים באמצעות פעילויות מובנות שונות. כמו כן, התלמידים יכולים להסביר וללמד מושגים אחד לשני. הם נותנים ומקבלים עזרה, משתפים ידע, מזהים ופותרים סתירות בין נקודות המבט שלהם לבין אלה של תלמידים אחרים אשר מופיעים במהלך למידה עמיתים.
הוראת עמיתים מתאימה לכיתות קטנות אך גם לכיתות מרובות תלמידים. כיום היא בדרך כלל מיושמת בשילוב שיטות פדגוגיות נוספות כגון שיעור הפוך. השיטה מיושמת בהרבה דיסציפלינות למידה כולל פילוסופיה, פסיכולוגיה, גאולוגיה, מתמטיקה, ביולוגיה, מדעי המחשב והנדסה.
למידת עמיתים בסביבה מתוקשבת

למידה בסיוע עמיתים היא אחת השיטות היעילות ביותר בחינוך. ושילוב אסטרטגיה כזו ב-CSCL יכול לשפר באופן משמעותי את התוצאות הלימודיות של התלמידים במיוחד בקריאה. הדמיה של השתתפות במהלך שיעורי עמיתים ברשת הוא אחד התרומות הגדולות ל-CSCL מוצלח.
יישום אסטרטגיית הלמידה המקוונת של עמיתים בלימוד; יוצרת השפעה חיובית חזקה על מיומנויות הקריאה, והיא מועילה ביותר כאשר היא יוצרת הזדמנויות שוות לכל חברי הקבוצה. בנוסף, לתלמידים המשתתפים בתוכנית למידה מקוונת בסיוע עמיתים, יש להם רווח חיובי בתפיסה העצמית ובתפיסה הבין אישית.
יתרונות הלמידה בסיוע עמיתים

אסטרטגיית הלמידה בסיוע עמיתים נועדה לחזק את יכולות המורים על מנת לענות על הצרכים הלימודיים המגוונים של התלמידים באמצעות פעילויות מובנות שונות. השיעורים בלמידת עמיתים מאופיינים בתפקידים ספציפיים שמטרתם לשפר את הלמידה, המוטיבציה וההישגים.
כמו כן, בעזרת המודל הזה כל סטודנט תורם מידיעותיו ומהבנתו לשאר החברים, הם יכולים להסביר וללמד מושגים אחד לשני. למשל: נותנים ומקבלים עזרה, משתפים ידע, מתבססים על רעיונותיהם של אחרים ומזהים ופותרים סתירות בין נקודות המבט שלהם לבין אלה של תלמידים אחרים אשר מופיעים במהלך למידה של עמיתים.
הסטודנטים מפגינים כישורי חשיבה שונים כאשר הם משויכים לעמיתים ברמות שונות של יכולת.
מערכת השיעורים של עמיתים היא כלי יעיל לשיפור הלמידה של התלמידים, כמו גם לקדם מושגים עצמיים חיוביים.
למידת עמיתים מפעילה השפעות חיוביות על מגוון רחב של תוצאות חברתיות-רגשיות, כולל הערכה עצמית מוגברת, שיפור היחס לנושא וללמידה.
היסטוריה

אריק מזור פיתח את שיטת למידת העמיתים בתחילת שנות ה-90. במקור הוא השתמש בה לשיפור קורסים של פיזיקה לתואר ראשון בהארוורד וראה ששיטת הוראה זאת מאוד אפקטיבית להעברת הנושאים.
בהמשך הוא שכלל את השיטה ושילב שימוש בלמידה מבוססת מחשב לבחינת הנושאים וה-ConcepTests, בעיקר בתחום הפיזיקה, קורסי הכנה אלגברה וחשבון אינפיניטסימלי.
בסוף שנות ה-90 אריק מזור שילב את למידת העמיתים עם למידה לשליטה (אנ').
ראו גם

שיעור הפוך
למידה לשליטה
למידה מבוססת מחשב
Peer instruction
למידה מבוססת פרויקטים
הערות שוליים

↑  http://mazur.harvard.edu/publications.php?function=display&rowid=0
↑  http://mazur.harvard.edu/publications.php?function=display&rowid=113
לסלי פלקסמן

לסלי פלקסמן (באנגלית: Leslie Flaksman) (21 במאי 1907 - 20 בינואר 1997) היה אתלט אמריקאי-יהודי. אלוף המכביה הראשונה (1932) בריצת 1500 מטר.
ביוגרפיה

לסלי למד באוניברסיטת הרווארד.
במכביה הראשונה שנערכה בשנת 1932 זכה פלקסמן בשתי מדליות, זהב וארד. מדליית זהב, בריצת 1500 מטר בתוצאה של 4:19.7 דקות, לפני ארפד בלודי מאוסטריה (4:22.1 דקות) ומוחמד סעיד ממצרים (4:26 דקות). מדליית ארד, בריצת 5000 מטר, אחרי מוחמד סעיד (15:52.8 דקות) והרי ורבין מארצות הברית.
בנובמבר 1935 הגיע פלקסמן לישראל על מנת ללמוד באוניברסיטה העברית בירושלים. נוסף לכך, הוא היה שופט באליפות ישראל באתלטיקה לנשים.
הערות שוליים

↑  FARRELL ENTERS 31 MEN IN B.A.A. GAMES SATURDAY, הרווארד קרימסון, ‏ January 29, 1929 (באנגלית)
↑  Team Which Will Meet English Picked on Basis of Dual Games, הרווארד קרימסון, ‏ May 27, 1929 (באנגלית)
↑  U.S. Team out to Win ’35 Maccabiad, Jewish Telegraphic Agency,‏ January 9, 1935 (באנגלית)
↑  אברהם ב. ריבלין, המכביה העבריה הראשונה - עם סיום המכביה, דואר היום, 3 באפריל 1932
↑  מתוצאות ההתחרויות, דואר היום, 1 באפריל 1932
↑  המנצחים במכביה הראשונה והישגיהם, דואר היום, 2 באפריל 1935
↑  הרבנאות הארצישראלית לנשים באתלטיקה קלה, הַבֹּקֶר, 31 בדצמבר 1935
למינה

למינות גיריות על הקירות הפנימיים של אקוודוקט רומי מפרובאנס-אלפ-קוט ד'אזור עוביין כמילימטר לשנה.
למינות באבן חול
למינות בסטרומטוליט
למינה (מלטינית: Lamina (מילולית, לוח) ברבים: Laminae) היא בגאולוגיה מאפיין של מבנים בסלעי משקע. המונח מתאר את היחידה הקטנה ביותר - שכבה יחידה בהירה או כהה של למיניט. למיניט הוא משקע המורבד בשכבות דקות, ששמו מתייחס למבנה שהוא יוצר. בתור למינות מוגדרות שכבות בודדות בעובי של פחות מסנטימטר אחד, אך לרוב דקות יותר (עובי של פחות מ-0.1 מילימטרים ועד מילימטר אחד הן תופעות שכיחות), אם כי יש התייחסויות בספרות גם לשכבות בנות כמה סנטימטרים כאל למינות. שכבות מעל גודל של סנטימטר אחד מוגדרות כשכבה. בסלע משקע אחד יכולים להיות גם שכבות וגם למינות. תהליך יצירת הלמינות מכונה למינציה.
תיאור

למינות בנויות מהבדלים קטנים בסוג המשקעים המתרחשים ברחבי הסלע. הם נגרמים כתוצאה משינויים מחזוריים בהיצע המשקעים. שינויים אלה יכולים להתרחש בגודל הגרגרים, אחוז החרסית, תכולת מיקרו-מאובנים, תכולת חומר אורגני או תכולת המינרלים ולעיתים קרובות לגרום להבדלים בולטים בצבע בין הגרגירים. בליה יכולה להדגיש את ההבדלים אפילו יותר.
למינות יכולות להופיע כמבנים מקבילים (למינציה מקבילה) או במקבצים שונים היוצרים זווית אלו כלפי אלו (למינציה צולבת). למינות יכולות להופיע בסוגים רבים ושונים של סלע משקע, מאבן חול גסה דרך פצלים, אבני בוץ או סלעי התאדות.
מכיוון שלמינה היא מבנה קטן, היא נהרסת בקלות על ידי ערבול ביוגני (ביוטורבציה - פעילות של בעלי חיים נוברים המתקיימים בבוצה שעל קרקע האוקיינוס) זמן קצר לאחר ההרבדה. למינה שורדת טוב יותר בנסיבות של חוסר בחמצן, או במליחות גבוהה במיוחד המונעים פעילות של בעלי חיים, או באזורים עמוקים במיוחד באוקיינוס שבהם פעילות בעלי החיים דלה, או כששיעור המשקעים היה גבוה והמשקעים נקברו לפני שיכולה הייתה להתרחש ביוטורבציה.
היווצרות

למינציה מתפתחת במשקעים עדינים עם התיישבות חלקיקים דקיקים, שיכולים להתרחש רק במים עומדים או זורמים באטיות - זרימה בנתיבים מקבילים (מסלולים שמרחקם זה מזה נשמר) הקרויה "זרימה למינרית". דוגמאות לסביבות משקע הן ימיות עמוקות (בקרקעית הים) או בתחתית אגמים, או בשטחי בוץ, בהם הגאות והשפל יוצרים הבדלים מחזוריים באספקת המשקעים.
למינציה באבן חול נוצרת לרוב בסביבה חופית שבה אנרגיית הגלים גורמת להפרדה בין גרגירים בגדלים שונים.
למינות שנוצרו באגמים קרחונים הן מקרה מיוחד. הן נקראות ורוות. ורוות מהרביעון משמשות בסטרטיגרפיה ובפלאוקלימטולוגיה לשחזר את שינויי האקלים במהלך מאות אלפי השנים האחרונות.
גלריה

למינות בתצורת ברזל הפסים
למינות בטרוורטין
למינות מחזוריות מחוף ברטאן, הלמינות האדמות מכילות ברזל בערכיות 2 והירוקות בערכיות 3.
למינות בסינטר (חומר צורני השוקע סביב גייזרים)
לקריאה נוספת

Blatt, H.; Tracy, R.J. & Owens, B.E.; 2006: Petrology, Igneous, Sedimentary, and Metamorphic, W.H. Freeman & company, New York (3rd ed.), ISBN 978-0-7167-3743-8.
Boggs, S.Jr.; 1987: Principles of Sedimentology and Stratigraphy, Merrill Publishing Company, ISBN 0-675-20487-9.
Boggs, S.Jr.; 2009: Petrology of Sedimentary Rocks, Cambridge University Press, ISBN 978-1-1394-7714-7.
הערות שוליים

↑  John Southard, Sedimentary Structures
↑  שלמה שובאל, צפונות כדור הארץ, עמוד 381-382
מבצע אטלס

מבצע "אטלס" (בגרמנית: Operation ATLAS) היה מבצע כושל של כוח מיחידת הקומנדו המיוחדת של הוואפן אס אס הנאצי, שהחל בארץ ישראל ב-6 באוקטובר 1944. הכוח מנה חמישה אנשים, שלושה מבני הטמפלרים הארץ-ישראליים ושני ערבים-פלסטינים מתומכי המופתי אמין אל-חוסייני, שהוצנחו באזור יריחו סמוך לוואדי קלט. ארבעה מהם נלכדו בלא שגרמו נזק והחמישי נהרג במלחמת העצמאות.
הסופר הישראלי מיכאל בר-זוהר והעיתונאי איתן הבר טענו כי עשרת קרטוני ארסן, שנמצאו בידי הכוח, יועדו לצורך תוכנית להרעלת מקורות מי השתייה של תל אביב (במתקן השאיבה ממעיינות ראש העין). לטענה זו לא נמצאה כל עדות בארכיונים הגרמניים או הבריטיים, והיא אינה מוזכרת על ידי כותבי הביוגרפיות של המופתי, שהיה מנהיג התנועה הלאומית הפלסטינית ושיתף פעולה עם המשטר הנאצי בגרמניה במהלך מלחמת העולם השנייה. ההיסטוריון יואב גלבר קבע כי ”המבצע באוקטובר 1944 לא נועד להרעיל בארות וגם לא לעורר מחדש את המרד הערבי, אלא להקים רשת של סייענים שתסייע לשבויים גרמנים בורחים”.
הרקע למבצע

המבצע, כמו עשרות מבצעים שיזמו הגרמנים והוציאו לפועל בסיוע משתפי פעולה ערבים ברחבי המזרח התיכון בין השנים 1943–1944 במטרה לחבל במתקני בעלות הברית ולהתסיס את האוכלוסייה המקומית, נועד להקים תשתית לאיסוף מידע בפלסטינה-א"י. המבצע נחשב לכישלון מוחלט.
חוסייני ברח משטחי המנדט בעקבות דיכוי המרד הערבי הגדול על ידי הבריטים . ב-28 בנובמבר 1941 הוא נפגש עם אדולף היטלר. בסיכום המחקר בעניינו של המופתי והמשטר הנאצי קבע החוקר דן מכמן כי לא הייתה למופתי כל השפעה של ממש על תוכנית הפתרון הסופי. במבצע אטלס השתתפו שני ערבים פלסטינים שנמנו על תומכיו.
בין המשתתפים במבצע היה קורט וילנד, בנו של רודולף וילנד ונכדו של הוגו וילנד, מהקהילה הטמפלרית בשרונה (תל אביב), שהיה מפקח על קטיף התפוזים. וילנד נסע ב-1936 לגרמניה והתגייס לצבא. לאור שליטתו במספר שפות זרות הוא הוצב ביחידה של המודיעין הצבאי. בהמשך שירת ביחידת הקומנדו המיוחדת של הוואפן אס אס תחת פיקודו של אוטו סקורצני. ביולי 1944 נפגש וילנד עם המופתי חוסייני בגרמניה, וקיבל מידיו את פרטי תוכניתו. בתוכנית זו קיווה אמין אל-חוסייני להתסיס מחדש, בחסות הנאצים, את המרד הערבי הגדול, שנכשל ב-1939.
למבצע גויסו שני גרמנים נוספים, ורנר פרנק, יליד ירושלים, ופרידריך דיינינגר שאפר מוולדהיים (כיום אלוני אבא), שהיו ילידי מושבות הטמפלרים בארץ ישראל והכירו את הארץ ואורחותיה. הם נמנו על דיוויזיית "ברנדנבורג" הנאצית. דיינינגר שאפר, שסייע לערבים במהלך המרד הערבי הגדול, נכלא על ידי הבריטים בכלא בבת ים, אבל הצליח לברוח חזרה לגרמניה, שם פעל כעוזרו האישי של המופתי אמין אל חוסייני [דרוש מקור]. אליהם צורפו שני פלסטינים מקורבי אמין אל חוסייני: חסן סלאמה, יליד הכפר קולה, שהיה סגנו של אל חוסייני וממנהיגי המרד הערבי הגדול, וד'ו אל כיפל עבד א-לטיף, יליד ירושלים, שהשתתף גם הוא במרד והוגלה על ידי הבריטים לעיראק.
ב-24 באוקטובר 1944 הגיעו כוחות בעלות הברית לשערי גרמניה, ממערב לריין. כוחות הצבא האדום לחצו ממזרח והגיעו לפרוסיה. במסגרת תוכניתם של הנאצים להדוף את כוחות בעלות הברית, עלה הרעיון להשתמש בתוכנית הישנה של אמין אל-חוסייני, אותה יוציא אל הפועל קצין המודיעין קורט וילנד, תוך שימוש בניסיונו המבצעי. הוטל עליהם ליצור קשר עם סוכנים פרו-נאצים ולהקים בסיסים בארץ ישראל. הם היו אמורים גם לפגוע בתחנת הכוח ההידרואלקטרית בנהריים, ובצינור הנפט כירכוכ-חיפה [דרוש מקור]. כוונת הנאצים הייתה לגרום לבריטים להפנות חלק מכוחם לארץ ישראל, ובכך לשפר את יכולתם להדוף את כוחות בעלות הברית מאדמת גרמניה.
המבצע

המבצע נכשל כבר בתחילתו, אם בשל מידע מודיעיני מוקדם על כוונת הנאצים או בשל כישלון ההצנחה של הכוח.
בליל 6 באוקטובר 1944 צנחו ממטוס "B-17 מבצר מעופף" מטוס שלל אמריקאי שהופעל על ידי כנף הפצצה 200 לופטוופה, מעל אזור יריחו שבוואדי קלט חמישה צנחנים: שלושה גרמנים ושני ערבים. ציודם כלל נשק קל, מפות, מכשירי קשר, מנות קרב, 4,000 מטבעות זהב וכן 14,000 רייכסמארק בשטרות מסוגים שונים כנראה מזויפים, חומרי נפץ, וכן כ-10 קופסאות קרטון שהכילו רעל מסיס במים וחזק במיוחד (כל קופסה הכילה רעל בכמות המספיקה להרעלת 25,000 איש). מטרת הרעל שנויה במחלוקת. הגרסה המקובלת היא שרעל זה נועד להרעיל את מעיינות ראש העין ששימשו את תושבי תל אביב. ההיסטוריון יוסי בן-ארצי טוען שמטרת הרעל הייתה לעכב את כלבי הגישוש, שאמורים היו לרדוף אחריהם, וההיסטוריון יואב גלבר טוען כי ”המבצע באוקטובר 1944 לא נועד להרעיל בארות וגם לא לעורר מחדש את המרד הערבי, אלא להקים רשת של סייענים שתסייע לשבויים גרמנים בורחים”.
הכוח הוצנח ליד יריחו, אך לא הצליח לחבור, ורוב הציוד התפזר בשטח. חסן סלאמה שנפצע במהלך הצניחה נע לכיוון ירושלים. שאר הכוח, שני הגרמנים ועבד א-לטיף, התחבאו במערה שבואדי קלט. נערים בדואים מצאו את אחד משקי הכסף וכן אקדח ותחמושת. השמועה על מטבעות חדשים ביריחו פשטה באזור והייתה הסימן הראשון לקיום המבצע. מפקד מרחב ירושלים במשטרת ארץ ישראל, פאיז ביי אידריסי, הורה על חיפושים נרחבים בוואדי קלט.[דרוש מקור]
ב-11 באוקטובר פורסמה מטעם השלטונות ההודעה הבאה בעיתונות העברית:
ה ו ד ע ה

נראה כי אחד או יותר צנחנים, לא ידוע מבני איזו אומה, הורדו בימים האחרונים בעמק הירדן. הציבור נדרש למסור מיד לתחנת המשטרה הקרובה כל ידיעה העשויה להביא לידי תפיסת אנשים אלה. אחד מהם, כנראה, גבוה מ-6 רגל, מדבר ערבית, גרמנית ולשונות סקאנדינאויות. ייתכן כי הוא גם מדבר אנגלית במבטא אמריקאי.
בינתיים יצר עבד א-לטיף קשר עם שני שוטרים ערביים מהכוחות הבריטים המחפשים, ואלה סיפקו לו מזון ומים, וכן עדכנו אותם לגבי המצב בחוץ.[דרוש מקור]
ב-16 באוקטובר 1944 נתפסו שני הגרמנים ועבד א-לטיף במערה בוואדי קלט, לאחר שאידריסי הורה לעקוב אחר שני שוטרים בריטים ערבים(אנ'), שסיפקו מזון ומידע לשוכני המערה.[דרוש מקור]
אחרית דבר

דבר תפיסת צנחני האויב נתגלה לתושבי הארץ כבר באוקטובר 1944. ב-16 באוקטובר פרסמו שלטונות המנדט הודעה רשמית ללא פירוט האומרת:
Police information led to a combined military and police
operation in the Wadi Kelt area and resulted in an important
arrests by the Trans Jordan Frontier Force
ב-27 באוקטובר נתפרסמה הידיעה המלאה על תפיסת הצנחנים בעיתון דבר תחת הכותרת:
העיתון סיפר כי ב-8 באוקטובר נודע למפקד משטרת יריחו כי בעיר נפוצו מטבעות זהב. החלה חקירה ובידי חמישה נערי רועים נתפסו מטבעות זהב. הנערים סיפרו על מקום מציאת המטבעות. החל מצוד שהשתתפו בו כוחות צבא, משטרה, אנשי הלגיון הערבי וחיל הספר העבר ירדני. ב-16 באוקטובר הבחין סמל של חיל הספר העבר ירדני באדם לבוש בבגדים ערביים עומד בפתח מערה ובידו אקדח. האיש נכנע ללא קרב ובתוך המערה נמצאו שני האחרים, גרמני וערבי.
חסן סלאמה ופרידריך דיינינגר שאפר לא נתפסו, ולאחר ימים אחדים הופסקו החיפושים אחריהם. שאפר נתפס רק לאחר 1946, כשניסה לחדש את הקשר עם משפחתו בווילהלמה. חסן סלאמה נמלט לביתו של רופא בכפר קטן ליד קולה, ושם גם טופלה פציעתו ברגל. ב-30 בנובמבר 1947 היה סלאמה אחראי להתקפה בפג'ה (היום חלק מפתח תקווה) על אוטובוס 2094 שנסע מנתניה לירושלים. התקפה זו היוותה את "ירית הפתיחה" של מלחמת העצמאות. סלאמה נהרג בסופו של דבר ב-2 ביוני 1948 במהלך קרב עם כוחות האצ"ל אשר התרחש במהלך מלחמת העצמאות ליד מקורות הירקון ולא רחוק מהכפר קולה אשר משקיף על מעיינות ראש העין.
באזור יריחו מהלכת עד היום אגדה על אוצר גדול שהחביאו הגרמנים.
ב-4 ביולי 2001 שוחררו לציבור כ-200 מסמכים סודיים של סוכנות הביון הבריטית MI5 אשר רובם היו קשורים לגרמניה והיו מהשנים 1939–1944. בין המסמכים שפורסמו היה מידע מפורט הנוגע למבצע אטלס ולחברי החוליה הגרמנית-ערבית אשר הוצנחה בשטחי המנדט הבריטי.
אברי אלעד

אברי אלעד היה משליחי המודיעין הישראלי במצרים, ונחשד כי הסגיר לידי המצרים את רשת הסוכנים שהופעלה במסגרת פרשת "העסק הביש". בזמן שהותו במצרים, הציג עצמו (בניגוד לסיפור הכיסוי שהוכן עבורו) כמהנדס מכונות, איש קהילת הטמפלרים מארץ ישראל שהיה לכאורה אחד מן הצנחנים הגרמניים שצנחו בבקעת הירדן במבצע אטלס.
בתרבות הפופולרית

העיתונאי והפרשן לענייני צבא גד שמרון פרסם בשנת 2009 רומן בדיוני בשם "אהובת הטמפלר מעמק רפאים", שבו שילב את סיפור המבצע בשינויים שונים בעלילה, במועד הצניחה, שמות הצנחנים וגורלם. באחרית הדבר לספר טען כי סיפור ההרעלה היה שמועה בלבד, שמקורה באבקה לטשטוש עקבות שנתפסה ברשותם.
המבצע מוזכר גם בספרו של רם אורן "סילביה - חייה ומותה של לוחמת ה'מוסד'".
הערות שוליים

1 2  https://www.mi5.gov.uk/output/4-july-2001-releases-kurt-wieland.html
1 2  The National Archives | The Catalogue | Full Details | KV 2/401
↑  המסמך אודות המבצע מארכיון ה MI5 הבריטי
↑  מיכאל בר-זוהר ואיתן הבר, המרדף אחרי הנסיך האדום, זמורה-ביתן, 1984
1 2 3 4 5  אייל לוי, האם הטמפלרים ניסו להרעיל את מי השתייה של תל אביב?, מעריב, 16 באוקטובר 2014
↑  דן מכמן, אדולף היטלר, תהליך קבלת ההחלטות בדרך ל"פתרון הסופי של שאלת היהודים", והמופתי של ירושלים חאג' אמין אל-חוסייני: מצב המחקר, יד ושם: המכון הבין-לאומי לחקר השואה, 2017
↑  The National Archives, The Discovery Service, discovery.nationalarchives.gov.uk (באנגלית בריטית)
↑  "Munich's Revenge", Bar-Zohar & Eitan Haber, 2005, pg 64 (Hebrew)
↑  Benny Morris: 1948
↑  "Halbmond und Hakenkreuz: das Dritte Reich, die Araber und Palästina", Klaus-Michael Mallmann & Martin Cüppers, 2006, pg 240 (German)
↑  דני רובינשטיין, "זה אנחנו או הם", ידיעות ספרים, ספרי עליית גג, 2017
↑  דני עוזיאלי, מבצע “אטלס”-מבט מחודש על החלק האוירי, באתר מרקיע שחקים, ‏29/03/2021
↑  ג'ני לבל, חאג' אמין וברלין, תל אביב: עצמית, 1996
↑  BBC News | MIDDLE EAST | Nazis planned Palestine subversion
אמין אל חוסייני עם אדולף היטלר
שלושת הצנחנים שנלכדו על ידי הבריטים
לניאנו

לניאנו (באיטלקית: Legnano) היא עיר בצפון איטליה, בחלק הצפון-מערבי של מטרופולין מילאנו, במרחק כ-20 ק"מ מהעיר. את העיר חוצה נהר אולונה. לניאנו היא העיר ה-13 מבחינת מספר התושבים בלומברדיה.
בעקבות קרב לניאנו (אנ') במאה ה-12, זו העיר היחידה, מלבד הבירה רומא, המוזכרת בהמנון איטליה.
גאוגרפיה

לניאנו שוכנת לאורך נהר אולונה. הרכב הקרקע עליה יושבת העיר הוא בעיקר מחצץ, חול וחימר. בעבר הקרקע הייתה מכוסה בשכבת רקבובית דקה שאינה מתאימה לצמיחת עצי יער, ולכן הייתה צחיחה.
היסטוריה

ההוכחות הקדומות ביותר להתיישבות באזור מתוארכות לתקופות פרה-היסטוריות, לתרבות המכונה "רמדלו" (בין המאות ה-21 ל-19 לפנה"ס). מאוחר יותר היה זה מרכז התיישבות של קלטים, שנכבשו על ידי האימפריה הרומית במאה הראשונה לפנה"ס.
בימי הביניים, בשנת 1176, הובס הקיסר פרידריך הראשון, קיסר האימפריה הרומית הקדושה, שהובס על ידי הליגה הלומברדית בקרב לניאנו.
בין השנים 1820–1915, עם פתיחת חברות טקסטיל וחברות מכונות, התפתחה העיר ממרכז חקלאי למרכז תעשייתי. בתחילת המאה ה-20 בעיר פעל מפעל לניאנו לייצור מכוניות שייצר בין יתר מכוניות מדגם Legnano Type A 6/8 HP.
לפני תחילת מלחמת העולם הראשונה אוכלוסיית העיר הגיעה לכ-28 אלף תושבים.
רוב מפעלי הטקסטיל בעיר נסגרו במהלך שנות ה-60. כיום ענף השירותים הוא הענף המרכזי בכלכלת לניאנו.
מקומות מרכזיים

בזיליקת סן מניו נבנתה בתחילת המאה ה-16, ותוכננה על ידי ג'ובאני אנטוניו אמדאו, או אחד מחסידיו.
כנסיית סנט'אמבורג'ו - נבנתה בשנת 1389, ושופצה במאה ה-17.
טירת לניאנו - הורחבה על ידי טוריאני במאה ה-13 ממנזר לשעבר. מאוחר יותר עברה הטירה לידי משפחת למפגוני.
האנדרטה לזכר "הלוחם של לניאנו", אשר בנייתה מיוחסת בטעות לאלברטו דה ג'וסאנו.
תחבורה

לניאנו מחוברת לרשת התחבורה באמצעות תחנת הרכבת לניאנו.
ספורט

| מועדון | ענף ספורט | שנת הקמה | ליגה |
| --- | --- | --- | --- |
| א.כ. לניאנו | כדורגל | 1913 | אסלנזצה |
| אבירי הסל של לניאנו | כדורסל | 1966 | סריה A2 |
| צפרדעי לניאנו | פוטבול | 1977 | סריה A |
| מועדון לניאנו לסופטבול ובייסבול | סופטבול, בייסבול | 1950 | סריה A1 (סופטבול); סריה C1 (בייסבול) |
תרבות

בעקבות קרב לניאנו, זו העיר היחידה, יחד עם רומא, המוזכרת בהמנון איטליה.
"לניאנו" הוא שמו של מותג אופני מרוץ קלים, הנקראים על שם העיר בה הם מיוצרים.
בית האופנה דולצ'ה וגבאנה נוסד בעיר, ושם גם מרכזו.
ערים תאומות

קמרון אבולווה, קמרון (מ־1964)
צרפת קולומב, צרפת (מ־1964)